T L A Č O V Á S P R Á V A

**Na spomienke na Martinu a Jána zaznejú piesne Petra Lipu aj skupiny Akustika**

**Svätý Jur, 16. mája 2025 – Už túto nedeľu podvečer sa v prešovskom klube Stromoradie uskutoční ďalší ročník Koncertu pre Martinu a Jána. Svoje piesne prídu zahrať Peter Lipa so svojím synom Petrom Lipom mladším a prešovská skupina Akustika. Vstup na podujatie je voľný a pre tých, ktorí sa na ňom nemôžu zúčastniť, pripravujú organizátori online prenos.**

Koncertom si organizátori, vystupujúci a návštevníci pripomenú Martinu Kušnírovú a Jána Kuciaka, ktorí by v máji tohto roka oslavovali siedme výročie svadby. Pozvanie zahrať na ňom prijal aj Peter Lipa so svojím synom Petrom Lipom ml.: *„V čase, keď môj syn Peter dovŕšil približne dvadsať rokov, sme začali spolupracovať ako dvaja rovnocenní kolegovia. Spolu sme skomponovali aj mnohé piesne na album “Lipa spieva Lasicu” a Peter sa stal stabilným členom môjho zoskupenia Peter Lipa Band. Je mnoho príležitostí, pri ktorých nám hranie v duu poskytuje komornejší, civilnejší a jednoduchší spôsob komunikácie našej hudby. Je to mix viacerých žánrov ako blues, jazz, šansón, populárna pieseň, v anglickom aj slovenskom jazyku. Dôležitou súčasťou našich vystúpení je aj slovná komunikácia s publikom na rôzne hudobné témy. Najmä v prostredí menších auditórií sa nám darí vtiahnuť publikum do deja tak, že sa stáva súčasťou koncertu.”*

Na Koncerte Martinu a Jána vystúpi v nedeľu aj prešovská skupina Akustika, ktorá hudbu v štýle “prešovského reggae” dopĺňajú originálne texty v slovenčine, angličtine i ukrajinčine.

Medzi koncertmi bude aj diskusia “Ján a Martina, 7 rokov po”, na ktorej sa bude Štefan Hríb rozprávať s Romanom Kvasnicom, právnym zástupcom rodín Martiny a Jána.

Koncert pre Martinu a Jána sa začne túto nedeľu 18. mája od 17.00 hod. v prešovskom klube Stromoradie. Vstup je voľný a pre tých, ktorí sa na koncerte nebudú môcť zúčastniť, pripravujú organizátori online prenos, ktorý bude možné sledovať na facebookovej stránke festivalu Pohoda a klubu Stromoradie.

PROGRAM KONCERTU PRE MARTINU A JÁNA V STROMORADÍ:

16:00 otvorenie

17:15 Peter Lipa a Peter Lipa ml.

18:15 Ján a Martina, 7 rokov po (diskusia)

19:00 Akustika

20:30 záver

FB event Koncert pre Martinu a Jána v Stromoradí:

<https://fb.me/e/iprgwAaXP>

Presskit (v prípade použitia fotiek prosíme o zverejnenie mena fotografa alebo fotografky):

<https://drive.google.com/drive/folders/1oN5fVSon4Di3YsT5btHOGGdNifiY6WNl?usp=sharing>

**Kontakt pre médiá**:

Lukáš Grešš, PR & Media Director

Mob: +421 915 778 020

lukas@pohodafestival.sk

[www.pohodafestival.sk](http://www.pohodafestival.sk)